**Dôvodová správa**

**A. Všeobecná časť**

**Ciele a dôvody ochrany**

Dôvodom predloženia návrhu nariadenia vlády Slovenskej republiky, ktorým sa vyhlasuje chránený areál Vinište (ďalej len „návrh nariadenia vlády“) je splnenie požiadavky vyplývajúcej z článku 4 ods. 4 smernice Rady 92/43/EHS z 21. mája 1992 o ochrane prirodzených biotopov a voľne žijúcich živočíchov a rastlín v platnom znení (ďalej len „smernica o biotopoch“), podľa ktorého členské štáty určia lokality uvedené v zozname lokalít európskeho významu ako osobitné chránené územia a stanovia priority v oblasti ochrany a potrebné opatrenia, najneskôr do šiestich rokov. Na základe uvedeného ustanovenia vypracovala Štátna ochrana prírody Slovenskej republiky (ŠOP SR) návrh na vyhlásenie chráneného areálu Vinište (ďalej len „CHA Vinište“), ktorý má zabezpečiť primeranú ochranu územiu, ktoré je súčasťou európskej sústavy chránených území Natura 2000. Ďalším dôvodom predloženia návrhu nariadenia vlády je aj formálna výzva Európskej komisie k porušeniu č. 2019/2141, ktorá sa týka nedostatočného vyhlasovania lokalít európskeho významu a schvaľovania programov starostlivosti.

Navrhovaný CHA Vinište je územím európskeho významu s označením SKUEV0021 Vinište. Podľa § 27 ods. 1 písm. b) zákona č. 543/2002 Z. z. o ochrane prírody a krajiny v znení neskorších predpisov (ďalej len „zákon“) sa územím európskeho významu rozumie územie v Slovenskej republike tvorené jednou alebo viacerými lokalitami, ktoré sú zaradené v národnom zozname týchto lokalít obstaraným Ministerstvom životného prostredia Slovenskej republiky a prerokovaným s Ministerstvom pôdohospodárstva a rozvoja vidieka Slovenskej republiky. SKUEV0021 Vinište bolo zaradené do výnosu Ministerstva životného prostredia Slovenskej republiky č. 3/2004-5.1 zo 14. júla 2004, ktorým sa vydáva národný zoznam území európskeho významu (ďalej len „výnos MŽP SR č. 3/2004-5.1“) a do rozhodnutia Komisie 2008/218/ES z 25. januára 2008, ktorým sa podľa smernice Rady 92/43/EHS prijíma prvý aktualizovaný zoznam lokalít európskeho významu v alpskom biogeografickom regióne (ďalej len „rozhodnutie Komisie 2008/218/ES“). Rozhodnutie Komisie 2008/218/ES bolo ďalej aktualizované novšími rozhodnutiami a aktuálne je účinné vykonávacie rozhodnutie Komisie (EÚ) 2019/17 zo 14. decembra 2018, ktorým sa prijíma dvanásta aktualizácia zoznamu lokalít s európskym významom v alpskom biogeografickom regióne. Ochranné pásmo CHA Vinište sa nevyhlasuje. Názov chráneného územia bol štandardizovaný rozhodnutím Úradu geodézie, kartografie a katastra Slovenskej republiky č. P-101/2009 z 12.1.2009.

Predmetom ochrany navrhovaného CHA Vinište sú dva biotopy európskeho významu: biotop Tr5 Suché a dealpínske travinnobylinné porasty (6190) a biotop Kr2 Porasty borievky obyčajnej (5130). Predmet ochrany územia je oproti stavu uvedenému vo výnose MŽP SR č. 3/2004-5.1 rozšírený o zistený výskyt biotopu Tr5 (6190). Účelom vyhlásenia navrhovaného CHA Vinište je zabezpečenie priaznivého stavu predmetu ochrany CHA Vinište.

Dlhodobým cieľom ochrany CHA Do roku 2029 dosiahnuť priaznivý stav v kategórii A
u biotopu Kr2 a následne tento stav udržať a zachovať priaznivý stav v kategórii A u biotopu Tr5. Ciele ochrany sú stanovené v projekte ochrany spracovanom ako podklad na vyhlásenie CHA Vinište a sú rozpracované v programe starostlivosti. Projekt ochrany a program starostlivosti o CHA Vinište sú zverejnené na webovom sídle ŠOP SR na adrese: http://www.sopsr.sk/pochaviniste/.

Oproti výnosu MŽP SR č. 3/2004-5.1 bola výmera CHA Vinište znížená z dôvodu úpravy hraníc chráneného areálu podľa aktuálneho stavu katastra nehnuteľností. Navrhovaný tretí stupeň ochrany zodpovedá doterajšiemu stupňu ochrany, ktorý bol stanovený v predbežnej ochrane územia vo výnose MŽP SR č. 3/2004-5.1. CHA Vinište nie je v súčasnosti prekrytý so žiadnym chráneným územím v zmysle § 17 ods. 1 zákona, ani s územím medzinárodného významu.

Územie navrhovaného CHA Vinište je vymedzené slovným opisom hraníc, zoznamom parciel a mapovým vymedzením. Vyhlásenie CHA Vinište nie je v rozpore s územnoplánovacou dokumentáciou platnou pre príslušné územie, v ktorej je navrhovaný CHA Vinište hodnotený v súlade so záujmami ochrany prírody a nie sú identifikované žiadne strety záujmov s cieľmi ochrany.

Zámer vyhlásiť CHA Vinište bol v zmysle § 50 zákona oznámený Okresným úradom Nitra dňa 28. septembra 2016. Pripomienky k  zámeru vznesené zo strany dotknutých subjektov boli prerokované a zapracované do materiálu.

MŽP prostredníctvom ním poverenej odbornej organizácie ochrany prírody v rámci schvaľovacieho procesu ako aj pred zápisom do katastra nehnuteľností doručí správcovi informačného systému (§ 38 ods. 2 zákona 326/2005 Z. z) na adresu nlc@nlcsk. org a nlc-ulzi@lcsk.org hranice chráneného územia v dátovom formáte pre ukladanie vektorových priestorových dát pre geografické informačné systémy (napr. Esri shapefile), ktorý priestorovo popisuje geometrické body, línie a plochy hranice.

Návrh nariadenia vlády bude mať negatívny vplyv na rozpočet verejnej správy, ktorý je rozpočtovo zabezpečený. Predpokladané sú len výdavky na označenie chráneného areálu v zmysle zákona a vyhlášky Ministerstva životného prostredia Slovenskej republiky č. 24/2003 Z. z., ktorou sa vykonáva zákon č. 543/2002 Z. z. o ochrane prírody a krajiny v znení neskorších predpisov. Finančné prostriedky na realizáciu týchto výdavkov sú zabezpečené v rozpočte Štátnej ochrany prírody Slovenskej republiky.

Predkladaný materiál je bez vplyvov na manželstvo, rodičovstvo a rodinu, podnikateľské prostredie, informatizáciu spoločnosti, služby verejnej správy pre občana a bez sociálnych vplyvov. Bude mať pozitívny vplyv na životné prostredie.

Návrh nariadenia vlády je v súlade s Ústavou Slovenskej republiky, ústavnými zákonmi, nálezmi ústavného súdu, medzinárodnými zmluvami, ktorými je Slovenská republika viazaná, zákonmi, ostatnými všeobecne záväznými právnymi predpismi a súčasne je v súlade s právom Európskej únie.

**B. Osobitná časť**

**K § 1 a prílohe č. 1**

K § 1 ods. 1 a 4: Vyhlasuje sa CHA Vinište, ktorý je súčasťou európskej sústavy chránených území Natura 2000. Výnosom MŽP SR č. 3/2004-5.1 bol navrhovaný CHA Vinište zaradený do národného zoznamu území európskeho významu pod označením SKUEV0021 Vinište.

K § 1 ods. 2, 3, 5 a k prílohe č. 1: Vymedzuje sa územie CHA Vinište prostredníctvom katastrálneho územia a príslušného okresu, ďalej sa uvádza, kde je možné nájsť podklady, v ktorých je zakreslená hranica CHA Vinište. Pre potreby praxe budú na Okresnom úrade Topoľčany uložené grafické podklady, v ktorých je zakreslená hranica CHA Vinište. Ďalším zdrojom informácií o CHA Vinište a o vymedzení jeho hranice je štátny zoznam osobitne chránených častí prírody a krajiny, do ktorého sa podľa § 51 ods. 4 zákona zapíše CHA Vinište po vyhlásení jeho ochrany. Štátny zoznam, ako aj výpisy z neho, sú verejnosti prístupné a sú uložené na príslušných orgánoch ochrany prírody. Zdrojom informácii je aj kataster nehnuteľností, keďže chránené územie je predmetom evidencie katastra. V zmysle § 51 ods. 5 zákona správa katastra na základe podkladov predložených ministerstvom vyznačí chránené územie v katastri nehnuteľností po jeho zápise do štátneho zoznamu. V katastri nehnuteľností bude územie CHA Vinište evidované jednak v súbore geodetických informácií (zobrazením hranice, pričom platí, že vyznačením hranice sa nevytvára nová parcela), ako aj v súbore popisných informácií (kódom druhu chránenej nehnuteľnosti „103 chránený areál“).

Spôsob vymedzenia hranice CHA Vinište v prílohe tvorí popisná časť, zoznam parciel a mapa CHA Vinište.

Ciele starostlivosti o chránený areál, opatrenia na ich dosiahnutie a zásady využívania územia upraví program starostlivosti o chránený areál.

**K § 2 a prílohe č. 2**

Upravujú sa účel a predmet ochrany CHA Vinište. CHA Vinište je navrhovaný z dôvodu ochrany dvoch biotopov európskeho významu Tr5 Suché a dealpínske travinobylinné porasty (6190) a Kr2 Porasty borievky obyčajnej (5130). Biotopy európskeho významu sú označené v súlade s prílohou č. 1 k vyhláške Ministerstva životného prostredia Slovenskej republiky č. 24/2003 Z. z., ktorou sa vykonáva zákon č. 543/2002 Z. z. o ochrane prírody a krajiny v znení neskorších predpisov.

**K § 3**

Na celom území navrhovaného CHA Vinište platí tretí stupeň ochrany.

**K § 4**

Účinnosť nariadenia vlády sa navrhuje od 1. marca 2020.